Mii de persoane au protestat la Budapesta, marți, lângă Parlamentul Ungariei, cerându-le procurorului-șef și premierului Viktor Orban să demisioneze după ce un fost apropiat al guvernului l-a acuzat pe un consilier de top din echipa liderului ungar că ar fi încercat să intervină într-un dosar de corupție, relatează Reuters.
Protestatarii au pornit în marș de la sediul procurorului-șef și s-au îndreptat spre parlament, scandând "demisia".
Manifestația a fost organizată în contextul în care Peter Magyar a publicat înregistrarea unei conversații cu ministrul Judit Varga al justiției, la acel moment soția lui. În discuția respectivă, femeia detalia tentativa consilierilor lui Viktor Orban de a elimina anumite documente dintr-un dosar de corupție.
Dosarul îl vizează pe Pal Volner, fost secretar de stat în Ministerul ungar al justiției, care în 2022 a fost inculpat pentru luare de mită.
Procurorii susțin că vor analiza înregistrarea, despre care Peter Magyar susține că a fost făcută în ianuarie 2023, și că vor fi adunate și alte probe.
"Este imposibil juridic și fizic să elimini și să te amesteci în actele de urmărire penală", spun procurorii ungari, care ar urma să organizeze joi o conferință de presă.
Noua criză vine într-un moment politic sensibil pentru Viktor Orban, cu alegerile europarlamentare din 9 iunie la orizont și după un scandal care a dus la demisia a două dintre aliatele sale, ministrul Judit Varga și președinta Katalin Novak.
Peter Magyar (43 de ani), un avocat care a făcut parte din anturajul guvernului ungar, intenționează să lanseze un nou partid împotriva lui Viktor Orban.